Gran participació ciutadana en les votacions de les propostes de la Campanya de Pressupostos Participatius 2022
2025-07-24

La ciutadania de Burjassot ha respost molt positivament a la Campanya de Pressupostos Participatius 2022 dotada amb un pressupost de 100.000€ que s’invertiran, com ja es va avançar, en els projectes que major nombre de vots han obtingut.

Impulsada des de la Regidoria de Participació Ciutadana que dirigeix Yolanda Andrés, la campanya ha mostrat el gran interés dels ciutadans i les ciutadanes de Burjassot per formar part de les decisions pressupostàries del municipi, i l’alta participació en nombre de vots ha tingut com a resultat uns molt bons resultats. Aquests resultats es transformaran en la materialització de les sis propostes que van passar a la votació.

Per a això, l’Ajuntament desenvoluparà, primer, les tres propostes que major nombre de vots han aconseguit i, una vegada siga efectiva la proposta de modificació de crèdit de la partida pressupostària dels Pressupostos Participatius, les altres tres iniciatives, que sumen una despesa de 36.000€.

“La ciutadania ha participat de manera activa en la campanya dels Pressupostos Participatius i, per aquest motiu, i sent el primer any que s’han posat en marxa, des del Consistori farem també un esforç i procedirem a ampliar el crèdit d’aquesta. Els sis projectes han sigut informats positivament pels tècnics municipals i els executarem com a mostra de compromís i amb la idea de retornar a la ciutadania el seu esforç i interés en la campanya”, ha assenyalat l’alcalde de Burjassot, Rafa García.

Així, els tres primers projectes que s’executaran són:

– Dotar d’equipament i mobiliari esportiu per al pavelló cobert i donar un millor i nou aspecte, així com millor organització i millora de l’espai (inversió de 31.024,40 euros), que ha obtingut 141 vots.

– Revisió de l’entorn dels centres educatius de Burjassot, per a alliberar-los en la mesura que siga possible de places d’aparcaments de vehicles i dotar aqueixos espais de voreres més àmplies delimitades per jardineres, facilitant entorns escolars més saludables, lliures de sorolls i fums (inversió de 10.799,25 euros), amb 134 vots.

– Dotació d’un monòlit d’escalada al Parc de La Granja per a la pràctica del Boulder i escalada (inversió de 56.396,37 euros), amb 63 vots.

Els altres tres projecte, que es detallen a continuació, s’executaran una vegada realitzada la modificació pressupostària.

– Adequació i millora del Gos Park situat al carrer Maria Ros 21 (inversió de 16.388,03 euros), amb 44 vots.

– Dotació de mòduls biosaludables per a la pràctica d’exercici en el nou parc Maria Marzo (inversió de 6.301,68 euros), amb 39 vots.

– Reconstruir el mural “Estellés per píxels” en alguna façana municipal, o en més d’una, amb rajoles ceràmiques (inversió de 14.409,89 euros), amb 23 vots.

Amb aquesta primera edició dels Pressupostos Participatius, els veïns i veïnes de Burjassot han pogut decidir en quines accions o iniciatives invertir finalment una part del pressupost municipal, participant directament en el procés.

Tota la Campanya dels Pressupostos Participatius 2022 pot seguir-se des d’https://burjassotparticipa.com/.